KIRJALLINEN KYSYMYS P-3386/97 komissiolle esittäjä(t): Patricia McKenna (V) (16. lokakuuta 1997)

Aihe: Havupuiden metsänistutus Irlannissa

Irlannissa muiden kuin alkuperäisten kotimaisten lajien osuus metsitykseen käytetyistä puista on selvästi suurempi kuin muualla Euroopan unionissa. On arvioitu, että Irlannissa istutetuista puista, joista sitkankuusi on yleisin, 80 % on muita kuin alkuperäisiä kotimaisia lajeja. Maiden välisessä vertailussa Espanjassa muiden kuin alkuperäisten kotimaisten lajien osuus istutetuista puista on seuraavaksi suurin, noin 45 %.

Viime vuonna Irlannin hallitus julkaisi asiakirjan ¨Kasvu tulevaisuutta varten: Strateginen suunnitelma metsätalouden kehittämiseksi¨. Vaikka hallitus toteaa olevansa tietoinen siitä, että ympäristönsuojelijat ovat kritisoineet valtionyhtiö Coillten toimien kaltaisia metsitystoimia, hallitus toi esiin, että havupuiden suosimisen linjasta ei tultaisi olennaisesti poikkeamaan. Sitkankuusen osuus tulisi olemaan 60 % vuosittaisista metsänistutuksista ja lisäksi erilaisten muiden havupuulajien (kuten metsäkuusen, douglaskuusen, euroopanlehtikuusen ja männyn) osuus tulisi olemaan 20 %. Samalla lehtipuiden istutuksen vuosittainen tavoitetaso pidetään 20 % osuudessa. Alkuperäisille kotimaisille lajeille ei määritelty mitään metsityksen tavoitetasoa (toisaalta säädettiin, että vähintään viidesosan lehtipuuistutuksista oli oltava tammia, tässä yhteydessä ei kuitenkaan määrätty, oliko käytettävä kotimaisia irlantilaisia tammia).

Viime vuonna kolme irlantilaista yliopistoa julkaisi myös tutkimuksen, jossa happopitoisuuksien todettiin olevan korkeita seuduilla, joilla on runsaasti havupuuistutuksia.

Metsitystoiminta Irlannissa on erittäin suurelta osin riippuvaista EU:n taloudellisesta tuesta. EU on sopinut 66 miljoonan Irlannin punnan suuruisen summan käyttöön antamisesta maatalouden, maaseudun kehittämisen ja metsätalouden alan toimintaohjelmalle; tähän mennessä YMP:hen liittyville metsätalouden alan toimille on kohdennettu 65 £ suuruinen summa.

Suurin osa avusta myönnetään neuvoston asetuksen (ETY) 2080/92 ((EYVL L 215, 30.7.1992, s. 96. )) perusteella, jolla on luotu järjestelmä maatalouden metsitystoimenpiteiden tueksi. Asetuksen 1 artiklassa todetaan, että järjestelmän tavoitteena on muun muassa ¨ympäristön tasapainon kanssa paremmin sopusoinnussa olevan luonnontilaisten alueiden hoidon edistäminen¨.

Katsooko komissio, että Irlanti ei ole noudattanut asetuksen vaatimuksia? Mihin toimiin komissio tulee ryhtymään varmistaakseen, että Irlannin metsityspolitiikka muuttuu ympäristöystävällisemmäksi?

Komission jäsenen Franz Fischlerin komission puolesta antama vastaus (11. marraskuuta 1997)

Kunnianarvoisa jäsen on oikeassa todetessaan, että metsitystoiminta Irlannissa on erittäin suurelta osin riippuvaista EU:n taloudellisesta tuesta. Tuesta säädetään pääasiassa asetuksessa (ETY) 2080/92, jolla maatalouden metsitystoimenpiteitä varten luodaan yhteisön tukijärjestelmä. Kunnianarvoisan jäsenen kysymyksessään mainitsemien ympäristötavoitteiden lisäksi tukijärjestelmälle on asetettu myös muita tärkeitä tavoitteita, kuten yhteisen maatalouspolitiikan uudistamisen (YMP) täydentäminen tarjoamalla maanviljelijöille vaihtoehtoisia tulolähteitä, metsävarojen parantaminen ja kasvihuoneilmiön torjuminen tehostamalla hiilidioksidin absorboitumista. Sekä Irlannin hallituksen tekemä metsäalan kehittämistä Irlannissa koskeva pitkän aikavälin toimintasuunnitelma että asetuksen (ETY) 2080/92 perusteella laadittu Irlannin metsitysohjelma osoittavat näiden tavoitteiden tukemista.

Irlannin metsitysohjelmasta näkyy Irlannin (kuten monien muiden jäsenvaltioiden) metsätalouden ensimmäinen tavoite eli puuntuotanto erilaisiin tarkoituksiin. Tämä ohjelman ensisijainen tavoite ei kuitenkaan sulje pois muita metsätaloudellisia näkökohtia, kuten maatalouden monipuolistaminen, maaseudun kehittäminen, työllisyys, ympäristö, matkailu ja teollinen kehitys. Lisäksi ohjelmassa esitetään asetuksen (ETY) 2080/92 4 artiklassa edellytettyjä toimenpiteitä, joiden tarkoituksena on arvioida ja seurata ympäristövaikutuksia ja maankäyttökriteerien noudattamista. Ohjelmassa viitataan metsityssuunnitelmiin liittyviin ympäristökysymyksiin, kuten erityissuojelualueet (SAC), luonnonperintöalueet (NHA), herkät kalastuksen alueet, luetellut maisemallisesti arvokkaat alueet sekä arkeologiset kohteet ja muistomerkit. Irlannin metsätalouden toimintasuunnitelmassa sitoudutaan lisäksi tarkastelemaan säännöllisesti ympäristötoimenpiteitä ja parantamaan niitä sekä ottamaan käyttöön uudenlaisia toimenpiteitä, kuten korjuuta ja biologista monimuotoisuutta koskevat suuntaviivat, paras metsäkäytäntö, metsäinventaario ja nykyisen metsälainsäädännön tarkastelu.

Ympäristövaikutusten osalta Irlannin metsityskäytännön on lisäksi oltava luonnonvaraisen eläimistön suojelua, luonnonvaraisten lintujen säilyttämistä, vesistöjen pilantumista ja ympäristövaikutusten arviointia koskevan yhteisön ympäristölainsäädännön mukaista. Ympäristönsuojelua ja Irlannin metsityskäytännön etuja silmälläpitäen komissio keskustelee säännöllisesti Irlannin viranomaisten kanssa ympäristön tasapainoon ja ympäristölainsäädännön noudattamiseen liittyvistä aiheista.

Komissio haluaa lisäksi kiinnittää kunnianarvoisen jäsenen huomion siihen, että sekä Irlanti että yhteisö hyväksyivät Euroopan metsien suojelusta Helsingissä pidetyssä ministerikokouksessa annettuun päätöslauselmaan H1 sisältyvät kestävästä metsänhoidosta Euroopasta annetut suuntaviivat. Näiden suuntaviivojen mukaan puulajien olisi sovelluttava paikallisiin olosuhteisiin ja vaikka kotimaiset lajit olisi mahdollisuuksien mukaan asetettava etusijalle, muitakin kuin kotimaisia lajeja saa kasvattaa. Muut kuin kotimaiset lajit olisi hyväksyttävä silloin, kun niistä saadaan puuntuotannon ja muiden tarkoitusten kannalta enemmän hyötyä kuin alkuperäisistä kotimaisista lajeista edellyttäen, että niiden kielteiset vaikutukset arvioidaan myös.

Komissio jatkaa edelleen Irlannin metsitysohjelman ja pitkän aikavälin metsästrategian ympäristövaikutuksia koskevien sitoumusten täytäntöönpanon seuraamista.